
Ripulin hoito
Syöpähoitojen aikana esiintyvä ripuli tulee hoitaa mahdollisimman nopeasti ja tehokkaasti, koska hoitamattomana se voi olla vakava. Lievää löysävatsaisuutta tai harvakseltaan ilmenevää ripulia voi seurata ja hoitaa kotioloissa.
· Ripulin aikana on tärkeää juoda runsaasti. 
· Laktoosia sisältäviä maitotuotteita kannattaa ripulin aikana välttää.
· Heti ensimmäisen ripuliulosteen jälkeen on aloitettava loperamidi-hoito (kauppanimiä esim. Imodium®, Imocur®, Lopex®, Lopacut®, Loritat®). Ota heti kaksi kapselia ja sen jälkeen jokaisen ripuliulosteen jälkeen yksi kapseli.
· Lääkettä saa käyttää korkeintaan kahdeksan kapselia vuorokaudessa, mutta ei ennaltaehkäisevästi.
· Jos ripuli ei helpotu ohjeen mukaisen ripulilääkityksen käytöstä huolimatta kahdessa vuorokaudessa tai sinulla on voimakasta vesiripulia tai nousee kuume, hakeudu päivystykseen. 
· Jos sinulla on kapesitabiini- tai teysuno®-lääkitys (kotona otettava tablettimuotoinen solunsalpaaja), se on tauotettava, mikäli ripulikertoja on useammin kuin neljä kertaa vuorokaudessa. Mikäli joudut tauottamaan syöpälääkkeen, ole yhteydessä hoitavaan yksikköön virka-aikana.
· Jos saat immunologista lääkehoitoa ja sinulla on ripulia, ole yhteydessä hoitavaan yksikköön virka-aikana.

HUS Syöpäkeskuksen puhelinpalvelu 09 471 74900, arkisin klo 7.30–16.00. Ei-kiireellisissä asioissa voit laittaa Maisa-viestiä.
Virka-ajan ulkopuolella saat neuvontaa äkillisissä terveysongelmissa päivystysavun numerosta 116 117.

Jos vointisi heikkenee nopeasti ja koet, ettet pärjää kotona tai sinulle nousee kuume (yli 38 °C), hakeudu suoraan oman alueesi sairaalapäivystykseen. Hätätilanteessa soita 112.

